DOLOŽKA PREDNOSTI 
medzinárodnej zmluvy pred zákonmi 
 
(čl. 7 ods. 5 ústavy)

 
 
1. 	Gestor zmluvy:
Ministerstvo hospodárstva Slovenskej republiky
 
2. 	Názov zmluvy:
Dočasná dohoda o hospodárskom partnerstve medzi Pobrežím Slonoviny na jednej strane a Európskym spoločenstvom a jeho členskými štátmi na strane druhej , podpísanej v Abidžane dňa 26. 11. 2008 a v Bruseli dňa 22. 01. 2009

3. Účel a predmet zmluvy a jeho úprava v legislatíve Slovenskej republiky: 
Cieľom zmluvy je prispieť k zníženiu a následnému odstráneniu chudoby v regióne západnej Afriky vybudovaním obchodného partnerstva v súlade s cieľom udržateľného rozvoja, miléniovými rozvojovými cieľmi a dohodou z Cotonou, podporiť regionálnu integráciu, hospodársku spoluprácu a dobrú správu vecí verejných v regióne západnej Afriky, podporiť postupnú integráciu tohto regiónu do svetového hospodárstva v súlade s jeho politickými rozhodnutiami a prioritami rozvoja. Na tento účel dohoda v súlade s povinnosťami vyplývajúcimi z členstva vo WTO zlepší obchodné a hospodárske vzťahy, podporí obchodnú dynamiku medzi stranami prostredníctvom postupnej a asymetrickej liberalizácie obchodu medzi nimi  posilní, rozšíri a prehĺbi spoluprácu vo všetkých sektoroch, ktoré sa týkajú obchodu. Účelom zmluvy je aj podporovať rozvoj súkromného sektora a rast zamestnanosti v regióne západnej Afriky. 
Predmetom zmluvy sú okrem iného opatrenia potrebné na vytvorenie oblasti voľného obchodu, ktoré sú v súlade s ustanoveniami článku XXIV GATT z roku 1994. 
Zmluva obsahuje ustanovenia o obchode s tovarom, uľahčení colného a obchodného styku, technických prekážkach obchodu a sanitárnych a fytosanitárnych opatreniach. Táto dohoda obsahuje aj ustanovenia o rozvojovej spolupráci, v ktorých sa stanovujú prioritné oblasti činnosti na vykonávanie DHP. Dohoda takisto predpokladá pokračovanie rokovaní na regionálnej úrovni o otázkach týkajúcich sa investícií, služieb a obchodu a ustanovuje, že po uzavretí úplnej regionálnej DHP ju táto úplná regionálna DHP nahradí. 
V právnom poriadku SR je predmet zmluvy upravený v množstve právnych predpisov v príslušných oblastiach spoločenských vzťahov, a to napr. v zákone č. 199/2004 Z. z. colný zákon, zákone č. 250/2007 Z. z. o ochrane spotrebiteľa, zákone č. 475/2004 o ochrane hospodárskej súťaže, zákone č. 142/2000 Z. z. o metrológii, zákone č. 428/2002 Z. z. o ochrane osobných údajov,  zákone č. 483/2001 Z. z. o bankách, zákone č. 17/1992 Z. z. o životnom prostredí, zákone č. 617/2007 o oficiálnej rozvojovej pomoci atď.

4. 	Priama úprava práv alebo povinností fyzických osôb alebo právnických osôb: 
Žiadne.
 
5. 	Úprava predmetu zmluvy v práve EÚ/ES:
V práve EÚ je predmet zmluvy upravený právne záväznými aktmi EÚ, predovšetkým článkami 64, 207, 211, Zmluvy o fungovaní Európskej únie a taktiež Nariadením Rady (ES) č. 1528/2007, Nariadením Európskeho parlamentu a Rady č. 450/2008, ktorým sa ustanovuje Colný kódex Spoločenstva, Nariadením Rady (EHS) č.2658/87 o colnej a štatistickej nomenklatúre a o Spoločnom colnom sadzobníku v znení neskorších úprav, Nariadením Rady (ES) č. 384/1995 o ochrane pred dumpingovými dovozmi z krajín, ktoré nie sú členmi ES, ako aj ďalšími právnymi predpismi. 
Súlad medzinárodnej zmluvy s právom EÚ: úplná zhoda. 

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Medzinárodná hospodárska zmluva všeobecnej povahy.
 
7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
 Medzinárodná zmluva, na vykonanie ktorej nie je potrebný zákon.  

8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): 
 
Vzhľadom na priamu použiteľnosť ustanovení medzinárodnej zmluvy a jej prednosť pred zákonmi nie je potrebné zrušiť alebo adaptovať z dôvodu duplicity žiadny právny predpis.